รัฐบาลมุ่งมั่นพัฒนาชีวิตความเป็นอยู่ พร้อมชื่มชมโครงการส่งเสริมอนุรักษ์ทุเรียนพื้นบ้าน จังหวัดยะลา ยกระดับสู่เมืองทุเรียน
นายกรัฐมนตรี นำคณะลงพื้นที่ จ.ยะลา ติดตามความก้าวหน้าการพัฒนาพื้นที่จังหวัดชายแดนใต้ ย้ำรัฐบาลมุ่งมั่นพัฒนาชีวิตความเป็นอยู่ พร้อมชื่มชมโครงการส่งเสริมอนุรักษ์ทุเรียนพื้นบ้าน จ.ยะลา ยกระดับสู่เมืองทุเรียน แนะพัฒนาผลิตภัณฑ์การเกษตรให้มีคุณภาพมาตรฐาน            พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นำรัฐมนตรีที่เกี่ยวข้อง ลงพื้นที่จังหวัดยะลา โดยภารกิจแรกคือการเป็นประธานเปิดอาคารศูนย์ราชการจังหวัดชายแดนใต้ และประชุมติดตามความก้าวหน้าพัฒนาพื้นที่ พร้อมมอบค่าตอบแทนการทำงานของผู้นำศาสนาในพื้นที่ 5 จังหวัดชายแดนภาคใต้ โดย กล่าวว่า จังหวัดยะลา เป็นพื้นที่ที่มีความสำคัญกับการพัฒนาประเทศ เพราะมีความพร้อมในด้านทรัพยากรธรรมชาติ มีความหลากหลายทางวัฒนธรรม และยังเป็นศูนย์กลางการเชื่อมต่อกับอนุภูมิภาคเอเชียตะวันออกเฉียงใต้ตอนล่าง ไม่ว่าจะเป็นประเทศมาเลเซีย ประเทศสิงคโปร์ ประเทศอินโดนีเซีย และประเทศบรูไน ซึ่งมีอัตลักษณ์ร่วมกัน ที่ผ่านมารัฐบาลได้มุ่งมั่นพัฒนาชีวิตความเป็นอยู่ของพี่น้องประชาชนอย่างทั่วถึงและเป็นธรรม และเร่งรัดการพัฒนาที่สำคัญหลายเรื่อง  จากนั้นตรวจเยี่ยมการทำงานของศูนย์ประสานงานและบริการพัฒนาแบบเบ็ดเสร็จ (OSOS) และศูนย์ประสานงานด้านการให้ความช่วยเหลือเยียวยาผู้ได้รับผลกระทบจากเหตุการณ์ไม่สงบในพื้นที่จังหวัดชายแดนภาคใต้           นายกรัฐมนตรี ได้เยี่ยมชมโครงการส่งเสริมอนุรักษ์ทุเรียนพื้นบ้าน จ.ยะลา ยกระดับสู่เมืองทุเรียน และมอบใบรับรองแหล่งผลิตพืชแก่ผู้แทนเกษตรกร จำนวน 10 ราย พร้อมกล่าวว่า ยะลามีทุเรียนสายพันธุ์ประจำท้องถิ่นที่น่าส่งเสริมคือ “ทุเรียนสะเด็ดน้ำยะลา” ซึ่งต้องเพิ่มมูลค่าให้กับทุเรียนพื้นบ้านของยะลา ด้วยการพัฒนาให้มีคุณภาพ ตั้งแต่การผลิตจนถึงการจำหน่าย พร้อมนำเทคโนโลยีมาช่วยในการบริหารจัดการ และเชื่อมโยงกับตลาดทั้งภายในและต่างประเทศ เพื่อสร้างรายได้อย่างมั่นคงและยั่งยืน ตลอดจนช่วยอนุรักษ์และพัฒนาสายพันธุ์ผลไม้ท้องถิ่นให้เป็นที่รู้จักมากยิ่งขึ้น